Brittilehti Daily Mail kirjoittaa, (siirryt toiseen palveluun) että netissä sekä yhteisöpalvelu Twitterissä on ollut ääri-islamilaisen Isis-järjestön ohjeita autoiskujen suunnittelijoille. Ohjeissa kehotetaan ottamaan mallia palestiinalaisterroristeista, jotka ovat harjaantuneita käyttämään autoja aseina.

– Ajoneuvot ovat kuin veitsiä, niitä on erittäin helppo hankkia. Mutta toisin kuin veitset, joiden hallussapito voi herättää epäilyksiä, ajoneuvot eivät herätä lainkaan epäilyksiä, koska niitä käytetään niin laajasti, sanotaan Daily Mailin löytämässä, Nizzan terrori-iskun jälkeen julkaistussa ohjeessa.

Ohjeessa kehotetaan terroristeja hankkimaan isoja autoja, joihin voi kuormata lastia. Tällainen aiheuttaa enemmän tuhoa väkijoukossa. Autoilla neuvotaan ajamaan ihmisten päälle mahdollisimman lujaa. Autoiskua ohjeistetaan täydentämään teräasein, ja luetellaan tappavimmat iskukohdat.

Nyttemmin Google on poistanut ainakin Daily Mailin löytämät linkit. Mutta asian ongelmallisuutta lisää, ettei iskuihin oikeastaan edes tarvita mitään ohjeita tai koulutusta.

Melkein kuka tahansa osaa ajaa autolla väkijoukkoon.

Autoiskut yleistyivät 2000-luvulla

Pommien rakentaminen vaati tietoa ja aineksia, ja niiden valmistaminen ja liikuttelu on tiedustelupalveluiden helpompi estää.

Autoiskuja sen sijaan voi toteuttaa ilman koulutusta. Yksinään toimivien, nopeasti radikalisoituneiden ja mieleltään järkkyneiden henkilöiden on helppo hankkia ajoneuvo.

He voivat olla yhteyksissä terroristijärjestöön tai radikaaleihin saarnaajiin – tai toimia täysin yksin, mikä edelleen vaikeuttaa tiedustelupalveluiden yrityksiä estää terroritekoja.

Aiemmin ajoneuvoja käytettiin yhdessä räjähteiden kanssa, muun muassa tunkeutumisessa rakennuksiin sisälle. Tästä ovat esimerkkinä pommi-iskut Libanonissa 1981 ja 1983.

Päälleajoiskut yleistyivät 2000-luvulla.

Autoisku Jerusalemissa tammikuussa, neljä israelilaissotilasta kuoli palestiinalaismiehen ajettua kuorma-auton heidän päälleen. Abir Sultan/EPA

Ensimmäisten joukossa on 3. maaliskuuta vuonna 2006 amerikan-iranilaisen Mohammed Reza Taheri-azarin tekemä hyökkäys Pohjois-Carolinan yliopiston kampuksella. Taheri-azar sanoi halunneensa kostaa muslimien kuolemia ja rankaista Yhdysvaltoja. Yhdeksän ihmistä loukkaantui.

Britanniassakin on tehty autoisku jo ennen keskiviikon Lontoon hyökkäystä. Toukokuussa 2013 kaksi nigerialaistaustaista miestä ajoi kumoon brittisotilas Lee Rigbyn ja puukotti hänet sen jälkeen kuoliaaksi.

Erityisen paljon iskuja on tehty Israelissa. Ensimmäiset palestiinalaisten iskut tehtiin vuonna 2008. Esimerkiksi viime vuonna Israelin ulkoministeriön mukaan tehtiin 12 autoiskua.

Euroopassa tunnetuimpia ovat Nizzan isku 14.7.2016 (87 kuollutta) sekä Berliinin isku 19.12.2016 (12 kuollutta).

Uusi trendi terrorismissa?

Autoiskujen tiheys viittaa uuteen trendiin terrorismissa.

Yhdysvaltalainen tv-yhtiö NBC on haastatellut (siirryt toiseen palveluun) RAND-säätiön terrorismiasiantuntijaa Brian Michael Jenkinsiä, joka vertaa tilannetta lentokonekaappauksien, lähetystöiskujen ja diplomaattien sieppauksien suosioon 1970–80-luvuilla.

Kun jotain menetelmää opitaan torjumaan paremmin, keksitään uusia. Kun lentokenttien ja lähetystöjen turvallisuutta kohennettiin, niihin tehtyjen terrorihyökkäysten määrä väheni.

Teräksisiä ajoesteitä YK:n päämajan ulkopuolella New Yorkissa. Justin Lane/EPA

Autoiskujen torjumisen vaikeudesta kertoo hyvin, että Yhdysvaltain sisäisestä turvallisuudesta vastaava ministeriö varoitti jo vuonna 2010, että "tällaisia hyökkäyksiä voidaan kohdistaa paikkoihin, joissa suuria määriä ihmisiä kokoontuu, kuten urheilutilausuuksiin, huvittelupaikoille tai ostoskeskuksiin."

Kuitenkin ainoa käytännön toimi tällaisten paikkojen turvaamiseksi ovat – edelleen – metalliset tai betoniset ajoesteet.

Nekään eivät välttämättä estä tuhoa, kuten asianmukaisesti suojatulla Britannian parlamenttitalolla keskiviikkona nähtiin.